રવિવારે કૉન્ગ્રેસ માટે અને મંગળવારે બીજેપી માટે રાહતરૂપ ઘટના બની છે. કૉન્ગ્રેસીઓ કાગડોળે રાહુલ ગાંધીના આગમનની રાહ જોતા હતા અને રાહુલ ગાંધી કૉન્ગ્રેસની ધુરા સંભાળવા માટે આગળ આવવાનું ટાળતા હતા. બીજેપીમાં આનાથી જુદી સ્થિતિ હતી. બીજેપીના કાર્યકરો અને નેતાઓની ઇચ્છાની વિરુદ્ધ પક્ષપ્રમુખ નીતિન ગડકરી ધરાર જવા માગતા નહોતા. રાહુલ આવવા સામે આનાકાની કરતા હતા તો ગડકરી જવા સામે આનાકાની કરતા હતા. છેવટે રવિવારે જયપુરમાં મળેલી કૉન્ગ્રેસની ચિંતન શિબિરમાં રાહુલ ગાંધી જવાબદારી સ્વીકારવા આગળ આવ્યા હતા. મંગળવારે નીતિન ગડકરીએ બીજેપીના અધ્યક્ષપદેથી રાજીનામું આપ્યું હતું અને બીજી મુદત માટે પ્રમુખપદની ચૂંટણી નહીં લડવાની જાહેરાત કરી હતી. બન્ને રાષ્ટ્રીય પક્ષના નેતાઓ અને કાર્યકરો એકના આગમનથી અને બીજાની વિદાયથી ખુશ છે. રાહુલ ગાંધીને કૉન્ગ્રેસના ઉપાધ્યક્ષ બનાવવામાં આવ્યા છે, જ્યારે નીતિન ગડકરીની જગ્યાએ બીજેપીએ રાજનાથ સિંહને ફરી એક વાર પક્ષનું અધ્યક્ષપદ આપ્યું છે.